32006R1502
L 281/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1502/2006 AL COMISIEI
din 28 septembrie 2006
de punere în aplicare a Regulamentului (CE) nr. 1165/98 al Consiliului privind statisticile pe termen scurt cu privire la derogările acordate statelor membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1165/98 al Consiliului din 19 mai 1998 privind statisticile pe termen scurt (1), în special articolul 17 litera (h),
întrucât:
(1)
Regulamentul (CE) nr. 1165/98 a stabilit cadrul comun de întocmire a statisticilor comunitare pe termen scurt privind ciclul economic.
(2)
Regulamentul (CE) nr. 1158/2005 a introdus variabile noi și a impus obligații noi statelor membre privind perioadele de referință, nivelele de detaliere și termenele de transmitere a datelor solicitate.
(3)
În consecință, sistemele statistice naționale necesită adaptări.
(4)
Regulamentul (CE) nr. 1158/2005 a specificat perioadele de tranziție maxime care pot fi acordate de Comisie pentru fiecare variabilă în parte.
(5)
Derogările adoptate prin Regulamentul (CE) nr. 606/2001 al Comisiei din 23 martie 2001 de punere în aplicare a Regulamentului (CE) nr. 1165/98 al Consiliului privind statisticile pe termen scurt cu privire la derogările acordate statelor membre (2) au expirat.
(6)
Măsurile prevăzute de prezentul regulament sunt în conformitate cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Derogările menționate la articolul 13 din Regulamentul (CE) nr. 1165/98 și în anexa la Regulamentul (CE) nr. 1158/2005 sunt specificate în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 septembrie 2006.